משה גדרון

משה (מוּסיק) גדרון (25 במאי 1925 – 14 בנובמבר 2009) היה קצין בצה"ל בדרגת אלוף, הוא שימש כראש אגף כוח אדם בצה"ל ומבקר מערכת הביטחון, קודם לכן שימש כקצין קשר ואלקטרוניקה ראשי, מפקד בית הספר הארצי לקשר, וקצין קשר בגזרות שונות. גדרון נולד בתל אביב. בגיל 17 הצטרף לפלמ"ח. שימש "גדעוני" באוניית המעפילים "חיים ארלוזורוב". בראשית שנת 1948 סיים קורס קציני קשר ובמלחמת העצמאות שימש כקצין קשר בחטיבת יפתח. לאחר המלחמה שימש כקצין קשר חטיבתי, כקצין קשר של פיקוד המרכז וכקצין קשר של פיקוד הדרום. בשנים 1952–1953 שימש מפקד בית הספר הארצי לקשר. הוא מילא תפקידי מטה במפקדת חיל הקשר ובשנת 1966 מונה לקצין קשר ואלקטרוניקה ראשי, תפקיד בו כיהן גם במלחמת ששת הימים. לאחר המלחמה, הועלה לדרגת אל"ם. בתקופה זו הצטייד החיל בדור חדש של מכשירי קשר. בסוף 1970 הועלה לדרגת תת-אלוף, יחד עם שאר קציני חיל ראשיים. באוגוסט 1972 השתחרר מצה"ל ומונה למנכ"ל חברת "טלרד". בספטמבר 1973 עם הקמת חטיבת חשמל ואלקטרוניקה בקונצרן "כור", הועמד בראשו. ב-21 באפריל 1974 שב משה גדרון לצה"ל כדי לשמש ראש אגף כוח אדם. עם מינויו לראש אכ"א, הועלה לדרגת אלוף. בתפקידו זה ניצח על ההגדלה של צה"ל בעקבות מלחמת יום הכיפורים. בסוף 1975 הוחלט על מינויו למנכ"ל משרד התקשורת ולצורך כך השתחרר בחודש פברואר 1976 מצה"ל. גדרון הנהיג גביית דמי מקדמה על התקנת טלפון כדי לממן התקנת טלפונים נוספים וצמצום התור לטלפונים, אולם לא הושגה התקדמות במערכת הטלפונים בתקופת כהונתו, והיו אף שראו בחוסר המנהיגות שלו את הסיבה לכך. בראשית 1979, עם מינוי יצחק מודעי לשר התקשורת, ביקש להתפטר מכהונתו. ב-1979 מונה לקונסול כללי של ישראל בדרום מערב ארצות הברית. בהמשך פנה לעסקים ובמשך מספר שנים ייצג בישראל את ליווינגסטון קוסברג, איש עסקים יהודי מטקסס, אותו פגש בעת היותו קונסול. ב-1988 מונה למבקר מערכת הביטחון, תפקיד בו כיהן עד ל-2 באוגוסט 2002, עת הוחלף בתא"ל (מיל') יוסי ביינהורן. משה גדרון נפטר ב-2009, בגיל 84. ונקבר בבית העלמין ברמת השרון. הותיר אחריו את אשתו תמר (1926–2014), בתו של דב הוז, ואת בנו הבכור אמיר, לשעבר טייס בחיל האוויר. בנו הצעיר, סגן אילן גדרון, היה קצין שריון שנהרג במלחמת יום הכיפורים ועוטר לאחר מותו בעיטור המופת. נכדו, בנו של אמיר הוא חוקר מדע המדינה פרופ' נעם גדרון. מדיה וקבצים בנושא משה גדרון בוויקישיתוף דניאל רוזן, אלוף משה (מוסיק) גדרון – מפקדו השישי של חיל הקשר והאלקטרוניקה, מפקד החיל במלחמת ששת הימים, באתר העמותה להנצחת חללי חיל הקשר והתקשוב, יוני 2020 משה גדרון, באתר News1 הלך לעולמו האלוף (מיל') משה גדרון, באתר דובר צה"ל אינני אומר דברי ניחומים, כי אין ניחומים - אני בוכה!, באתר יד לשריון, 18 בנובמבר 2009 האלוף (מיל') משה גדרון הלך לעולמו בגיל 84, באתר ynet, 14 בנובמבר 2009 משה גדרון, באתר הפלמ"ח על אשתו, תמר גדרון: תמר גדרון איננה באתר העמותה למורשת משה שרת, 14 בנובמבר 2014 עופר אדרת, שני מכתבי תנחומים ממשה דיין, באתר הארץ, 27 בנובמבר 2014 סא"ל מ. גדרון - קצין קשר ראשי, דבר, 21 באוגוסט 1966 קצין קשר ראשי הועלה בדרגה, מעריב, 21 באוגוסט 1967 חיל הקשר מצטייד במערכות חדישות, דבר, 10 במרץ 1970 לצה"ל ציוד קשר שלא היה בידיו במלחמת 6 הימים, דבר, 13 באוקטובר 1971 קציני חיל ראשיים לדרגת תת אלוף, דבר, 24 בדצמבר 1970 יעקב ארז, מחיל הקשר לחב' טלרד, מעריב, 22 באוגוסט 1972 הוקמה מסגרת גג למפעלי טלרד, דבר, 3 בספטמבר 1973 אלוף משה פלד מונה למפקד גיסות השריון; אלוף גדרון - ראש אכ"א, דבר, 17 באפריל 1974 יונה שמשי, סולם הפיקוד של צה"ל, דבר, 29 בדצמבר 1974 מינוי גדרון למנהל התקשורת - לממשלה, דבר, 29 בדצמבר 1975 חילופי מנכ"לים במשרד התקשורת, דבר, 31 במרץ 1976 יובל אליצור, טלפון תמורת הלוואה, מעריב, 4 באוגוסט 1976 יאיר קוטלר, משה גדרון: המלך הוא ערום, מעריב, 5 בינואר 1979 מ. גדרון מבקש לפרוש, דבר, 18 במרץ 1979 המנכ"ל - קונסול כללי, מעריב, 10 במאי 1979 עודד שורר, החברה שלא תסולא בפז, מעריב, 27 בספטמבר 1985 מיומנו של משה שרת, מעריב, 24 במאי 1974.